Peter Skaarup (DF), 2002-01-31:
Det har jo været påtrængende gennem efterhånden mange år at få rettet op på nogle af de problemer, de udfordringer, som
også er nævnt i det her forslag.
Det har gennem mange år været et problem, at vi har haft afviste asylansøgere, som landene ikke har villet tage imod, rendende rundt i Danmark.
Det er nogle af de ting, der bliver rettet op på med det her forslag.
Det har længe været et problem, at samarbejdet mellem Politiets Efterretningstjeneste og udlændingemyndighederne ikke har været godt nok.
Der har været hindringer, som i dag ser ud til med det her forslag at blive ryddet af vejen.
Så derfor mener vi i Dansk Folkeparti, det er meget positivt, at regeringen foruden den øvrige terrorpakke, som er til debat her i dag, fremsætter forslag, som retter op på nogle af de problemer, som det har været svært at få tidligere regeringer i tale om.
Jeg bemærkede, at den socialdemokratiske ordfører, hr. Morten Bødskov, faktisk også var meget positiv over for de her ting, og der kan man da glæde sig over, at for mange af de ting, der ligger i forslaget, var der tale om, at de nøjagtig samme elementer var i det forslag, som den tidligere socialdemokratisk-radikale regering sendte til høring blandt de høringsparter, der har skullet tage stilling til, hvad de mener om forslagene.
Det er meget vigtigt, at der er et bredt flertal i Folketinget, men ville der ikke være et bredt flertal, der vedtog det her, så mener jeg, at det er utrolig vigtigt, at det under alle omstændigheder er vedtaget, sådan at der er de rigtige instrumenter for politiet til bekæmpelse af terrorvirksomhed.
Der er flere gode elementer, som nævnt styrkelsen af samarbejdet mellem udlændingemyndighederne, Politiets Efterretningstjeneste og Forsvarets Efterretningstjeneste i udlændingesager.
Det ser der ud til at blive rettet op på med det her forslag.
Forslaget indebærer også en udvidelse af muligheden for at udvise udlændinge af hensyn til statens, samfundets og befolkningens sikkerhed og sundhed, ligesom muligheden for at afvise asylsøgere til sikre tredjelande udvides.
Det synes vi som nævnt også er et skridt i den helt rigtige retning at der arbejdes videre med det.
Vi synes også, det er vigtigt som et element i forslaget, at man giver politiet mulighed for at iværksætte det, man kalder meldepligt over for udlændinge, som er meddelt afslag på asyl efter reglerne i flygtningekonventionen eller i udlændingeloven.
Og vi synes faktisk, at når nu Schengen er der og der åbenbart er nogle, der mener, at det er det eneste saliggørende på det her område, jamen så skal vi selvfølgelig bruge Schengen i den fornuftige, rigtige retning.
Derfor er vi også enige i, at man fremover giver de her indberetninger til Schengen. Så i det store og hele som sagt støtte til det her.
Dog vil jeg så sige, at vi jo i forhold til den samlede terrorpakke har nogle ting omkring udlevering af statsborgere, som vi tidligere har været inde på i debatten, som kan give anledning til diskussion og også skal undersøges nærmere i forbindelse med udvalgsarbejdet.
Jeg vil tage en ting ind til sidst her, som jeg synes
man ikke kommer så meget ind på, og det er i forhold til terrorbekæmpelsen, de organisationer, som findes i Danmark, som også findes andre steder i verden, der arbejder med terror, hvor der er statsborgere eller personer med opholdstilladelse i Danmark i hvert fald, der med Danmark som udgangspunkt nærmest er pendlende i terrorisme.
Vi har desværre set en række af de sager.
Den tidligere regering har bekræftet, at det har fundet sted, hvor man med udgangspunkt i Danmark, altså med status, med ophold i Danmark har ageret rundt omkring i verden.
Vi har den egyptiske terrorist Talat Fouad Kassem, vi har Azizi, der i øjeblikket sidder tilfangetaget i Rusland.
PFLP og Hizbollah er ikke på EU's terrorliste.
Det kommer forslaget heller ikke ind på.
Så det er noget af det, jeg mener at regeringen bør arbejde med, nemlig om ikke det er fornuftigt, at organisationer, som åbenlyst agerer inden for terror - PFLP og Hizbollah er gode eksempler - også er under nøje opsyn.
Vi er enige med hr. Søren Søndergaard i, at der helt klart er sket fejl i den sag.
Der var kommunikationsbrist osv. Spørgsmålet var, hvis man havde været opmærksom på fra højeste sted, at der var et problem med den irakiske hærchef, om det så med den regering og med den lovgivning, vi havde på det tidspunkt, ville have medført nogen ændringer, altså ændringer i retning af, at den irakiske hærchef ikke havde fået lov til at blive i landet.
Om det havde medført nogen ændringer, at den orientering havde været der, ved vi ikke.
Så det er meget svært for os at gøre os til dommere over, hvad der var det rigtige og det forkerte.
Derfor lægger vi i hvert fald vægt på, med de fejl, der er begået, med de mangler, der har været i kommunikationen også i forhold til ministeren, at der står i det her forslag, at man sikrer en markant styrkelse af samarbejdet mellem udlændingemyndighederne, Forsvarets Efterretningstjeneste og Politiets Efterretningstjeneste.
Det kan alle kun være interesseret i, så vi kan undgå den slags sager fremover.
For os at se skal Danmark ikke lægge land og navn til krigsforbrydere, og det tror jeg at vi er enige om.